Tiener van baba se verkragting beskuldigArgieffoto ŉ 15-jarige seun van Limpopo wat van die verkragting van ŉ babadogtertjie beskuldig word, het in die landdroshof in Tzaneen verskyn. “Die saak is Maandag voorlopig teen die seun teruggetrek hangende die uitslag van ŉ DNS-toets,” het kol. Ronel Otto, woordvoerder van die polisie, Dinsdag gesê. “Die tiener word by ŉ plek van veiligheid aangehou.” Otto sê die verkragting is op 1 Junie by die Letsitele-polisiestasie aangemeld. Die polisie se gesinseenheid ondersoek die saak. Die Sowetan het berig die tiener en sy 10-jarige broer, twee weeskinders, het om die beurt hul eenjarige niggie verkrag. Die twee het glo die baba uit hul ouma se kamer gaan haal en haar naby aan die huis verkrag. Die kind se ma het ontdek wat gebeur het toe sy haar gebad het. Die twee het glo skuld beken toe hulle ondervra is, berig die koerant. Die 10-jarige is in sy voog se sorg vrygelaat. -SAPA